EUROPSKA KOMISIJA Bruxelles, 29.1.2020 COM(2020) 37 final KOMUNIKACIJA KOMISIJE EUROPSKOM PARLAMENTU, VIJEĆU, EUROPSKOM GOSPODARSKOM I SOCIJALNOM ODBORU I ODBORU REGIJA Program rada Komisije za 2020.











Ambicioznija Unija



1.Ambicioznija Unija Građani Europe prošle su godine u rekordnom broju izišli na europske izbore i jasno i glasno kazali što misle. Europskim institucijama i čelnicima dali su do znanja da od njih zahtijevaju da se odvažno i odlučno suoče s izazovima naše generacije. Od svoje Unije očekuju konkretna rješenja u područjima koja su im najvažnija. Europska komisija predano će odgovoriti na taj zahtjev i posvetiti se izgradnji ambicioznije Europske unije. Našoj se Uniji pruža jedinstvena prilika da u godinama i desetljeću pred nama predvodi tranziciju prema pravednoj, klimatski neutralnoj i digitalnoj Europi. Ta je tranzicija dvostruka, ekološka i digitalna, i utjecat će na sve: na svaku zemlju, svaku regiju i svakoga od nas. Odrazit će se na svaki aspekt našeg društva i gospodarstva. Međutim, da bi bila uspješna, mora biti pravedna i u njoj moraju sudjelovati svi. Prilike koje donosi dvostruka tranzicija Europska unija može iskoristiti samo ako svojski upregnemo sve svoje snage i raznolikost. Pritom se i dalje moramo neprekidno boriti za jednakost, poštovati svoje vrijednosti i braniti vladavinu prava. To je pokretačka snaga prvog godišnjeg programa rada ove Komisije. U ovom su Programu navedene najvažnije inicijative koje Komisija namjerava poduzeti u prvoj godini, uključujući obveze u prvih 100 dana. Njegovu okosnicu čini šest glavnih ciljeva utvrđenih u političkim smjernicama predsjednice von der Leyen. U njemu se ujedno odražavaju glavni prioriteti Europskog parlamenta i oni iz Strateškog programa Europskog vijeća za razdoblje 2019.–2024. Postoji mnoštvo razloga za optimizam i ponos. Nakon što se dugi niz godina nosila s kriznim situacijama, Europa se sada ponovno može okrenuti budućnosti. Ovaj Program rada putokaz je za buduća djelovanja i omogućuje nam da pronađemo odgovore na pitanja koja su u prošlosti bila uzrok podjela. S radom započinjemo u sve nestabilnijem okruženju. Današnji globalni poredak obilježen je sve većim napetostima, gospodarskom nesigurnošću i iznenadnim sukobima, a geopolitički se krajolik neprestano mijenja. Neizvjesnost ne postoji samo u drugim dijelovima svijeta, već je prisutna i na našem kontinentu. Potreba za snažnom i ujedinjenom Europskom unijom koja se služi svim diplomatskim, gospodarskim i političkim sredstvima kojima raspolaže očitija je i bitnija nego ikad prije. To se odražava u Programu rada ove geopolitičke Komisije. Sve planirane aktivnosti i inicijative bit će snažno usmjerene na vanjsko djelovanje. Želi li Europa ispuniti visoka očekivanja svojih građana i ostvariti ciljeve koje smo si postavili, morat ćemo uložiti odgovarajuća sredstva. Uniji je potreban novi dugoročni proračun koji je fleksibilan i prilagođen našim prioritetima i izazovima. Prijedlozi koje je Komisija dosad iznijela dobar su temelj za donošenje takvog okvira. Prilagođavat ćemo ih prema potrebi da bismo lakše ostvarili svoje ciljeve. Komisija je spremna podržati Europski parlament i Vijeće kako bi do 1. siječnja 2021. donijeli uravnotežen i ambiciozan dugoročni proračun. Zahvaljujući njemu naši će programi ulaganja i potrošnje moći funkcionirati od prvog dana. Pred nama su i dosad neviđeni izazovi. Morat ćemo pregovarati o novom partnerstvu s Ujedinjenom Kraljevinom, koja će i dalje biti naš partner, saveznik i prijatelj izvan Unije. Spremni smo uspostaviti partnerstvo bez premca koje uvelike nadilazi trgovinske okvire. Ne smijemo podcijeniti opseg tog zadatka. Komisija će tijekom cijelog postupka pregovora osigurati maksimalnu razinu transparentnosti za druge institucije EU-a, države članice i javnost, kao što je to činila i tijekom pregovora o Sporazumu o povlačenju. Pri ostvarivanju naših ambicioznih ciljeva kao kompas će nam služiti Program Ujedinjenih naroda za održivi razvoj do 2030. U tom će duhu ciljevi održivog razvoja Ujedinjenih naroda činiti okosnicu naših politika. Na njih ćemo se oslanjati pri radu u svim sektorima, i u unutarnjem i u vanjskom djelovanju, čime ćemo pokazati svoju predanost održivom razvoju u Uniji i u svijetu. U okviru toga, integracijom ciljeva održivog razvoja preusmjerit ćemo europski semestar i predložiti novi pristup upravljanju u cjelini i provedbi ciljeva. Provedba mjera navedenih u ovom Programu rada bit će timski pothvat u kojem će sudjelovati sve institucije. Kao što je navedeno u političkim smjernicama, ova se Komisija snažno zalaže za izgradnju posebnog odnosa s Europskim parlamentom te stoga podupire pravo Parlamenta na inicijativu. Naposljetku, ovaj Program rada temelji se na neophodnoj i sve istaknutijoj primjeni strateškog predviđanja. Razlog je tomu potreba da steknemo bolji uvid u dugoročne trendove i važne promjene koje oblikuju naše živote i budućnost rada, čime mijenjaju strukturu naših gospodarstava, društava i okoliša te utječu na globalne strukture moći i našu stratešku autonomiju. Budemo li bolje razumjeli i predviđali što nas čeka, moći ćemo osmisliti i provoditi mjere koje će Europi pomoći da uvijek bude korak ispred. Na primjer, moramo se pripremiti na posljedice koje će dulji očekivani životni vijek i globalni rast stanovništva imati na raspoloživost prirodnih resursa ili migracijske tokove, mirovine i zdravstvenu skrb. Istodobno se moramo usredotočiti na demografski pad koji pogađa velik dio EU-a i uzrok je, među ostalim, depopulacije ruralnih područja. Brojni su slikoviti primjeri iz kojih je posve jasno koliko je važno što bolje razumjeti nove rizike i prilike, njihove uzroke i uzajamne ovisnosti. Strateško predviđanje pomoći će nam da u nadolazećim godinama promišljamo pragmatičnije i dugoročnije te tako osiguramo svoj vodeći položaj u svijetu i odredimo smjer svojih politika. Najvažnije inicijative navedene u nastavku i u prilozima ovom Programu rada prikaz su onoga što želimo postići. Njihov popis nije iscrpan ni konačan, a radi preglednosti podijeljene su u skupine prema šest glavnih ciljeva. Uvrštavanje inicijative u određenu skupinu nije povezano s odgovornostima navedenima u mandatnim pismima koje je svakom članu Kolegija poslala predsjednica von der Leyen. Tijekom ove godine pojavit će se dodatni izazovi i prilike, a Komisija će biti spremna na njih brzo reagirati. 2.Ostvarivanje šest glavnih ciljeva 2.1.Europski zeleni plan Očuvanje zdravlja našeg planeta i ljudi naš je najteži izazov te najveća odgovornost i prilika. To je zadaća koja će obilježiti naše doba. Porast globalne temperature, iscrpljivanje prirodnih resursa, stalni gubitak biološke raznolikosti te sve češći šumski požari, poplave i druge prirodne katastrofe ugrožavaju našu sigurnost i blagostanje. Europski zeleni plan odgovor je na te probleme. On će nas poticati na to da postignemo klimatsku neutralnost do 2050. te da se istodobno usredotočimo na prilagodbu. Pridonijet će zaštiti i očuvanju biološke raznolikosti, prirodne baštine i oceana koji na nebrojene načine obogaćuju našu Uniju. To će postići tako što će poboljšati inovativnost, resursnu učinkovitost, kružnost i konkurentnost našega gospodarstva i industrije. Europski zeleni plan naša je nova strategija rasta. Zahvaljujući njemu otvorit će se nova radna mjesta, a Europa će postati konkurentnija na globalnoj razini. Ključnu će ulogu u tome imati naša nova industrijska strategija, koja omogućuje i ekološku i digitalnu tranziciju. Europski zeleni plan sadržava okvirni plan s politikama i mjerama za provedbu korjenitih promjena koje su nam potrebne u svim sektorima. Mnoge od njih provest će se tijekom prve godine Komisijina mandata kao glavni dio ovog Programa rada.

Njegova je okosnica prvi europski propis o klimi, u kojem je utvrđena obveza postizanja klimatske neutralnosti do 2050. Na temelju sveobuhvatne procjene učinka i naše analize nacionalnih energetskih i klimatskih planova Komisija će predložiti novi cilj EU-a za smanjenje emisija stakleničkih plinova do 2030. Usporedno s radom na ostvarenju vlastitih ambicioznih ciljeva Europska unija nastavit će voditi međunarodne pregovore kako bi prije Konferencije Ujedinjenih naroda o klimatskim promjenama u Glasgowu 2020. svoje ambicije povećale i zemlje s najvećim razinama emisija. Europski zeleni plan donosi prijedloge mjera za sve sektore gospodarstva. U tom će duhu Komisija predstaviti strategiju pametne integracije sektora i val obnove. U okviru nastojanja da potakne održivo plavo gospodarstvo Komisija će predložiti i novi pristup iskorištavanju europskih obnovljivih izvora energije na moru. Time će se građanima olakšati pristup cjenovno pristupačnoj čistoj energiji i doprinijeti sigurnoj opskrbi energijom. Komisija će usto predložiti sveobuhvatnu strategiju za održivu i pametnu mobilnost kako bi se modernizirao i ekologizirao sektor prometa. Zbog tranzicije promijenit će se i način na koji upotrebljavamo, proizvodimo i trošimo stvari. Novi akcijski plan za kružno gospodarstvo pridonijet će preobrazbi našeg sustava proizvodnje i potrošnje u cilju smanjenja ekološkog i ugljičnog otiska. Europski zeleni plan odgovor je na zabrinjavajući gubitak biološke raznolikosti i zdravih ekosustava, što ugrožava otpornost prirode, našu dobrobit i gospodarstvo. Komisija će zato predstaviti novu strategiju EU-a za biološku raznolikost za 2030. kojom bi se osigurali očuvanje i zaštita prirodnog okoliša do kojeg nam je svima stalo. Strategijom „od polja do stola”, kojom je obuhvaćen cijeli prehrambeni lanac, našim će se poljoprivrednicima pružati potpora u održivijoj proizvodnji visokokvalitetne, hranjive, cjenovno pristupačne i sigurne hrane za Europljane. Za ambiciozne europske ciljeve i sveobuhvatnu tranziciju koju će Europa pokrenuti potrebno je osigurati odgovarajuća financijska sredstva. Sljedeći dugoročni proračun EU-a bit će vrlo bitan za ulaganja u područja u kojima je to najpotrebnije te za poticanje privatnih i javnih ulaganja potrebnih Europi. Početkom ove godine Komisija je predložila Plan ulaganja za europski zeleni plan kako bi tijekom sljedećeg desetljeća potaknula održiva ulaganja u iznosu od najmanje 1 bilijuna EUR. Ta će se ulaganja poduprijeti i primjenom jamstva InvestEU, s pomoću kojeg će se smanjiti rizici za privatna sredstva. Kako bi se održiva ulaganja uvriježila u cijelom financijskom sustavu, tokovi privatnog kapitala nastojat će se preusmjeriti na zelena ulaganja s pomoću obnovljene strategije održivog financiranja. Razvoj kulture održivog korporativnog upravljanja u poduzećima privatnog sektora bit će jednako važan. Tranzicija prema klimatski neutralnom kontinentu bit će uspješna samo ako bude pravedna za sve. Nikoga se ne smije zapostaviti. Promjene će u određenim dijelovima Europe i njezina gospodarstva morati biti izraženije no drugdje. Europska unija mora državama članicama pružiti potporu u vidu ciljanih ulaganja koja su im potrebna za tu tranziciju. Početkom 2020. predloženi su mehanizam za pravednu tranziciju i povezani Fond za pravednu tranziciju, s pomoću kojih će se pružati potpora regijama i sektorima koji su najteže pogođeni tranzicijom. Na taj će im se način pomoći da moderniziraju i diversificiraju svoja gospodarstava te će se umanjiti socijalni i ekonomski troškovi tranzicije. Očuvanje naše klime i okoliša kolektivna je odgovornost. Svi smo dužni nešto poduzeti, a Europljani su pokazali snažnu volju da budu dio te promjene. Sva će se ta nastojanja objediniti u okviru europskog sporazuma o klimi, koji će okupiti regije, lokalne zajednice, civilno društvo, škole, industriju i pojedince. 2.2.Europa spremna za digitalno doba Digitalna tranzicija već sada uvelike utječe na svaki aspekt našeg privatnog i poslovnog života. Otvara nam nove mogućnosti za međusobno povezivanje, komuniciranje, rješavanje društvenih pitanja i poslovanje. Europska unija raspolaže svim sredstvima s pomoću kojih može u potpunosti iskoristiti tu preobrazbu i postati digitalni predvodnik u svim sektorima. Kad je riječ o budućim tehnologijama s najvećim potencijalom, mora što prije povući svoje poteze i pritom se pobrinuti za to da njezin pristup bude human, etički i utemeljen na vrijednostima. Nova europska podatkovna strategija omogućit će nam da što učinkovitije iskoristimo golemu vrijednost neosobnih podataka, koji u digitalnom gospodarstvu postaju sve obimnija imovina za opetovanu upotrebu. Komisija će usto predstaviti i Bijelu knjigu o umjetnoj inteligenciji kako bi podržala njezin razvoj i primjenu te zajamčila potpuno poštovanje europskih vrijednosti i temeljnih prava. Učinkovita primjena umjetne inteligencije pomoći će nam da pronađemo nova rješenja za stare probleme i skratimo vrijeme potrebno za obavljanje velikog broja zadataka. Međutim, moramo uspostaviti ekosustav povjerenja koji će jamčiti razvoj umjetne inteligencije unutar jasno definiranih etičkih granica. Novim Aktom o digitalnim uslugama ojačat će se jedinstveno tržište za digitalne usluge, a manjim će se poduzećima pružiti neophodna pravna jasnoća i jednaki uvjeti. Svoj ćemo rad usmjeriti na zaštitu građana i njihovih prava, ponajprije slobode izražavanja. Digitalizacija i kibersigurnost dvije su strane iste medalje. Kako bi dodatno poboljšala opću kibersigurnost u Uniji, Komisija će preispitati Direktivu o sigurnosti mrežnih i informacijskih sustava. Predložit ćemo i inicijative za jačanje otpornosti digitalnog financiranja na kibernapade, a među prijedlozima je i onaj o kriptoimovini. Da bismo povećali digitalno vodstvo i stratešku autonomiju Europe, morat ćemo ojačati svoje industrijske i inovacijske kapacitete. Komisija će to podržati prijedlogom sveobuhvatne nove industrijske strategije za Europu, kojom se podupiru ekološka i digitalna tranzicija te potiče pošteno tržišno natjecanje. Usto će se razviti i posebna strategija za MSP-ove, s pomoću koje će se malim i srednjim poduzećima olakšati rad, širenje djelatnosti i rast. Posebna će se pozornost posvetiti medijskom i audiovizualnom sektoru. Kako bismo Europu pripremili za digitalno doba, bit će izuzetno važno razviti tržišta koja učinkovitije služe potrošačima, poduzećima i društvu. Koristi od našeg jedinstvenog tržišta možemo imati samo ako se na terenu poštuju pravila. Komisija će stoga izraditi izvješće o preprekama jedinstvenom tržištu i predložiti akcijski plan za provedbu jedinstvenog tržišta kako bi se osigurala bolja primjena i provedba. Jednako tako moramo zajamčiti pošteno tržišno natjecanje i ravnopravne uvjete na globalnom tržištu. U Bijeloj knjizi o instrumentu za strane subvencije razmotrit će se moguće nove mjere kojima bi se mogao suzbiti učinak narušavanja što ga na jedinstveno tržište imaju strane subvencije. To će doprinijeti pripremi temelja za zakonodavni prijedlog 2021. Usluge koje se pružaju putem internetskih platformi radnicima su donijele nove mogućnosti, primjerice fleksibilno radno vrijeme. Međutim, kad je riječ o radu putem internetskih platformi, postoji niz aspekata koji uzrokuju porast nesigurnosti. Među njima su radni status, uvjeti rada, pristup socijalnoj zaštiti te pristup zastupanju i kolektivnom pregovaranju. Sljedeće godine stoga ćemo predložiti kako poboljšati radne uvjete za radnike koji rade putem platformi. Kako bismo riješili problem sve većeg nedostatka vještina i promjena u obrascima rada te u Europi ponovno ovladali ključnim tehnologijama, bit će neophodno ulagati u digitalne vještine. Uz poboljšanje digitalne pismenosti to će biti pokretačka snaga ažuriranog akcijskog plana za digitalno obrazovanje. U Komunikaciji o budućnosti istraživanja i inovacija te europskom istraživačkom prostoru razmotrit će se kako bolje objediniti resurse te povećati istraživačke, inovacijske i znanstvene kapacitete. 2.3.Gospodarstvo u interesu građana Europsko gospodarstvo ostvaruje rast sedmu godinu zaredom te se očekuje da će ove i sljedeće godine i dalje rasti. Zaposlenost je na rekordno visokoj razini, a nezaposlenost na najnižoj zabilježenoj razini od početka stoljeća. Međutim, u nekim su državama članicama razine nezaposlenosti i siromaštva i dalje previsoke. Nejednakosti su i dalje prisutne, a regionalne razlike unutar zemalja su porasle. Izgledi su nepovoljni, prije svega zbog usporenog globalnog ekonomskog rasta, i stoga pred nama stoje veliki izazovi. Europa ima jedinstveno socijalno tržišno gospodarstvo koje nam omogućuje da usporedno ostvarujemo socijalnu pravednost, održivost i gospodarski rast. Time se jača naša konkurentna održivost. Na početku naše dvostruke tranzicije bit će važnije nego ikad prije pridati jednaku važnost socijalnim i tržišnim aspektima. U Komunikaciji o snažnoj socijalnoj Europi za pravednu tranziciju Komisija je pokrenula postupak dijaloga i savjetovanja kako bi pripremila teren za akcijski plan za provedbu europskog stupa socijalnih prava. Nakon savjetovanja sa socijalnim partnerima i svim relevantnim dionicima Komisija će predložiti i pravni instrument o pravednim minimalnim plaćama za radnike u EU-u. U tom će se instrumentu u obzir uzeti nacionalne tradicije i kolektivno pregovaranje. Cilj je prijedloga europskog sustava reosiguranja za slučaj nezaposlenosti nastojati pružiti potporu zaposlenima i zaštitu osobama koje su izgubile posao zbog vanjskih šokova, prvenstveno podupiranjem prekvalifikacije.

Sljedeće godine bit će predstavljeno novo europsko jamstvo za djecu, koje će biti važan instrument u borbi protiv siromaštva te će djeci zajamčiti pristup osnovnim uslugama. Kako bi mladi mogli lakše ostvariti pristup obrazovanju, osposobljavanju i prilikama za zapošljavanje, Komisija će ojačati Garanciju za mlade. Nakon završetka nedavne financijske krize ostvarili smo znatan napredak u jačanju jedinstvenog valutnog područja i poboljšanju otpornosti europske ekonomske i monetarne unije. Međutim, moraju se poduzeti i druge važne mjere. Komisija će preispitati okvir gospodarskog upravljanja i izraditi pregled djelotvornosti fiskalnih pravila posljednjih godina. U okviru preispitivanja pokrenut će se opsežno savjetovanje s državama članicama i drugim dionicima kako bi se istražili načini za poboljšanje okvira gospodarskog upravljanja u EU-u. Komisija će nastaviti pratiti provedbu političkih obveza u pogledu pridruživanja tečajnom mehanizmu u Bugarskoj i Hrvatskoj, što je ključan korak prema uvođenju eura. Cilj akcijskog plana za uniju tržišta kapitala bit će bolja integracija nacionalnih tržišta kapitala i osiguravanje jednakog pristupa ulaganjima i mogućnostima financiranja za građane i poduzeća diljem EU-a, uključujući inicijativu za poboljšanje zaštite ulaganja unutar EU-a. Rad u tom području će, kao i dovršenje bankovne unije, biti još važniji nakon odlaska Ujedinjene Kraljevine te će biti neophodan za jačanje međunarodne uloge eura. Kako bi se osigurao integritet europskog financijskog sustava i smanjili rizici od nestabilnosti, novim akcijskim planom za sprečavanje pranja novca nastojat će se poboljšati sustav nadzora i provedba pravila. Tehnološke promjene i globalizacija omogućile su razvoj novih poslovnih modela. Oni otvaraju nove mogućnosti, ali neophodna je i usporedna prilagodba međunarodnog okvira za porez na dobit. Komisija će predstaviti komunikaciju o oporezivanju poslovanja u 21. stoljeću, u kojoj će naglasak biti na aspektima oporezivanja koji su relevantni na jedinstvenom tržištu. Dopuna toj komunikaciji bit će akcijski plan za borbu protiv utaje poreza te uvođenje jednostavnog i lakog oporezivanja. Komisija će donijeti akcijski plan za carinsku uniju, koji će biti usmjeren na tri stupa: osiguranje zaštite granica, promicanje poštovanja pravila i poboljšanje upravljanja carinskom unijom. Komisija će donijeti i zakonodavni prijedlog o jedinstvenom carinskom sučelju kako bi se poboljšala zaštita granica i pojednostavnili administrativni postupci za poduzeća. 2.4.Snažnija Europa u svijetu Multilateralni sustav koji se temelji na pravilima ključan je za održavanje mira i stabilnosti još od završetka Drugog svjetskog rata. Iako se taj sustav posljednjih godina osporava na dosad neviđen način, Europa će uvijek predano održavati, ažurirati i poboljšavati globalni poredak utemeljen na pravilima kako bio prikladan za današnji svijet. Istodobno, Europa mora razmišljati i djelovati jedinstvenije i djelotvornije te više uvažavati geopolitičke čimbenike. Mora ulagati u savezništva i koalicije kako bi podupirala naše vrijednosti, promicala i štitila interese Europe putem otvorene i pravedne trgovine te jačala veze između unutarnje i vanjske politike. Europska diplomacija i dalje će biti ključna na svim kontinentima te će pridonijeti i bilateralnoj i multilateralnoj suradnji s našim partnerima. Komisija će u cijelosti ispuniti svoju ulogu u tome, među ostalim pregovarajući o sporazumima u okviru svojih nadležnosti i mandata. Snažnija Europa u svijetu treba surađivati sa svojim susjedima i partnerima. U tom će duhu Komisija i visoki predstavnik razviti novu sveobuhvatnu strategiju s Afrikom kako bi se potaknuli gospodarski odnosi, otvorila nova radna mjesta na oba kontinenta i produbilo partnerstvo u svim područjima. Istodobno će nastojati dovršiti pregovore o novom sporazumu o partnerstvu između EU-a i afričkih, karipskih i pacifičkih zemalja, koji će zamijeniti Sporazum iz Cotonoua koji istječe krajem veljače 2020. Kad je riječ o susjedstvu, Europska unija predana je produbljivanju partnerstva sa zapadnim Balkanom, regijom s kojom ima mnogo toga zajedničkog. Vjerodostojna perspektiva pristupanja za zemlje iz regije od velikog je strateškog značaja za Uniju i za samu regiju. Komisija će to ponovno potvrditi u svojem doprinosu sastanku na vrhu EU-a i zemalja zapadnog Balkana u Zagrebu u svibnju 2020. Nastavit će poticati otvaranje pregovora o pristupanju sa Sjevernom Makedonijom i Albanijom. Istodobno će nastojati održati postojeći zamah tako što će predložiti načine za poboljšanje procesa pristupanja, među ostalim i s obzirom na metodologiju proširenja te pojačani okvir za ulaganja. Europa je uspostavila snažno partnerstvo sa svojim istočnim susjedima, s kojima je izgradila zajednički prostor u kojem vladaju demokracija, prosperitet, stabilnost i poboljšana suradnja. Kako bismo održali i dodatno poboljšali dinamiku tog važnog odnosa, predložit ćemo novo Istočno partnerstvo nakon 2020., koje će obuhvaćati novi skup dugoročnih ciljeva politike. Europska unija vjeruje da slobodna, pravedna i otvorena trgovina može funkcionirati samo uz snažnu i učinkovitu Svjetsku trgovinsku organizaciju (WTO). Komisija namjerava predvoditi međunarodni rad na reformi WTO-a i surađivati s partnerima u tom kontekstu. Dodatno ćemo istaknuti potrebu za pravednim, djelotvornim i provedivim pravilima koja omogućuju jednake uvjete za sve trgovinske partnere. Komisija stoga nakon sljedeće ministarske konferencije WTO-a u lipnju 2020. namjerava pokrenuti široku inicijativu o reformi WTO-a s ciljem postizanja sveobuhvatnog sporazuma. Svjetski poredak utemeljen na pravilima podržat ćemo i u komunikaciji o jačanju europskog gospodarskog i financijskog suvereniteta. To će se jačanje temeljiti na snažnijoj međunarodnoj ulozi eura. Na taj će se način ujedno pripremiti teren za stroži mehanizam sankcija koji će se uvesti sljedeće godine kako bi Europa postala otpornija na izvanteritorijalne sankcije trećih zemalja te kako bi se sankcije koje nametne EU pravilno provodile. Komisija će usko surađivati s Vijećem na Akcijskom planu za ljudska prava i demokraciju, koji će se usredotočiti na vodeću ulogu EU-a u postavljanju standarda o ljudskim pravima i poštovanju međunarodnog humanitarnog prava. Komisija će predstaviti i akcijski plan za jednakost spolova i jačanje položaja žena u vanjskim odnosima. 2.5.Promicanje europskog načina života Europski način života temelji se na vrijednostima solidarnosti, jednakosti i pravednosti. Ljudima se u Europi jamče sigurnost, zaštita i duševni mir, podupiru se najugroženiji članovi društva i promiče uključenost. Pronalaze se zajednička rješenja za zajedničke izazove, ljudima se omogućuje stjecanje potrebnih vještina te se ulaže u njihovo zdravlje i dobrobit. Grade se jača, povezanija i otpornija europska društva. Europska unija ima važnu ulogu u pomaganju Europljanima da skrbe o svojem zdravlju. Želimo da Europa bude predvodnik u borbi protiv raka. Komisija će predstaviti europski plan za borbu protiv raka, kojim će se države članice poduprijeti u nastojanjima da poboljšaju prevenciju i liječenje raka. Komisija će usto pokrenuti farmaceutsku strategiju za Europu kako bi nastavila osiguravati kvalitetu i sigurnosti lijekova te jačati globalnu konkurentnost tog sektora. Europa bi jednako tako trebala svim pacijentima zajamčiti koristi od inovacija te se istodobno oduprijeti pritisku uslijed rasta cijena lijekova. Europskom načinu života pripada i poticanje vještina, obrazovanja i uključenosti. Na taj se način ljudima omogućuje da steknu znanja i vještine zahvaljujući kojima mogu napredovati i u potpunosti sudjelovati u dvostrukoj tranziciji. Komisija je potpuno predana tome da europski prostor obrazovanja postane stvarnost do 2025. Za to je potreban cjeloživotni pristup koji sagledava život čovjeka od njegove rane pa sve do odrasle dobi. Predstavit ćemo novi program vještina za Europu kako bismo lakše prepoznali i nadoknadili nedostatak vještina te podržali prekvalifikaciju. Predstavit ćemo i novi akcijski plan za integraciju i uključivanje kako bi naša društva pružala zaštitu najugroženijim osobama.

Osjećaj sigurnosti i duševnog mira jedan je od najosnovnijih i najvažnijih prioriteta za Europljane. Za naš način života ništa ne može biti važnije od zaštite naše djece. U tom će duhu Komisija predložiti strategiju EU-a za djelotvorniju borbu protiv seksualnog zlostavljanja djece. Posljednjih su se godina pojavile nove, sve složenije prekogranične i međusektorske sigurnosne prijetnje zbog kojih je naglašena potreba za užom suradnjom u području sigurnosti na svim razinama. Komisija će predstaviti novu strategiju EU-a za sigurnosnu uniju kako bi utvrdila u kojim područjima Unija može pružiti dodanu vrijednost i poduprijeti države članice u jamčenju sigurnosti – od borbe protiv terorizma i organiziranog kriminala te sprečavanja i otkrivanja hibridnih prijetnji pa do kibersigurnosti i povećanja otpornosti naše ključne infrastrukture. Komisija će usto ojačati mandat Europola kako bi poboljšala operativnu policijsku suradnju. Od donošenja Europskog migracijskog programa 2015. EU je postigao znatan napredak u radu u području migracija i granica. Kako bi tom radu dala obnovljeni zamah, Komisija će predstaviti novi pakt o migracijama i azilu. Pristup koji će pritom zauzeti uvažit će migracijske rute u cjelini te neraskidivu povezanost unutarnjih i vanjskih aspekata migracija. Reforma zajedničke europske politike azila i dalje će biti ključan dio tog sveobuhvatnog pristupa. Komisija će uspostaviti otporniji, humaniji i djelotvorniji sustav migracija i azila, koji će istodobno pridonijeti povjerenju u schengensko područje slobodnog kretanja. 2.6.Novi poticaj europskoj demokraciji Kad govorimo o očuvanju snažne i dinamične demokracije u Europi, govorimo o legitimitetu i povjerenju. Demokracija je, uz temeljna prava i vladavinu prava, temeljna vrijednost naše Unije. Međutim, pred europskom su demokracijom brojni unutarnji i vanjski izazovi. Kako bi na njih odgovorila, Komisija će predstaviti akcijski plan za europsku demokraciju, kojim namjerava pridonijeti otpornosti naših demokracija i suzbiti prijetnje izazvane vanjskim uplitanjem u europske izbore. Cilj je suzbiti dezinformacije, prilagoditi se novim prijetnjama i manipulacijama te podržati slobodne i neovisne medije. Kako bismo dodatno ojačali svoju demokraciju, građani i institucije EU-a te nacionalni, regionalni i lokalni političari udružit će snage u raspravi na konferenciji o budućnosti Europe. Komisija je u siječnju predstavila svoje ideje o konferenciji kako bi se s Europskim parlamentom i Vijećem što prije dogovorila o njezinu opsegu, formatu i ciljevima. Snaga naše demokracije djelomično počiva na našoj predanosti poštovanju prava i vladavine prava. Rad na njihovoj zaštiti nikad ne prestaje. U okviru novog mehanizma vladavine prava Komisija će objaviti svoje prvo godišnje izvješće o vladavini prava, kojim će biti obuhvaćene sve države članice. Time će pridonijeti jačanju europske kulture vladavine prava u EU-u. Predstavit će i novu strategiju za provedbu Povelje o temeljnim pravima, u kojoj će naglasak biti na podizanju razine osviještenosti na nacionalnoj razini. Jednakost je temeljna vrijednost Europske unije i pokretač gospodarskog rasta i društvenog blagostanja. Komisija će predstaviti strategiju za ravnopravnost spolova u nastojanju da se svladaju ključni izazovi s kojima se danas suočavaju žene, uključujući rodno uvjetovano nasilje, ekonomsku neovisnost i pristup tržištu rada. Iznijet će se i prijedlozi o transparentnosti plaća. Komisija će usto poduzeti mjere za promicanje jednakosti i bolje uključenosti Roma. Posebna će strategija pridonijeti postizanju jednakosti LGBTI osoba diljem EU-a. Budući da posebnu pozornost uvijek treba posvetiti zaštiti najranjivijih, Komisija će predstaviti strategiju EU-a o pravima žrtava. Komisija će predstaviti izvješće o utjecaju demografskih promjena, izrađeno u cilju da te promjene bolje razumijemo i bolje na njih odgovorimo. U njemu će se ispitati utjecaj novih demografskih okolnosti na sve aspekte, od socijalne i regionalne politike preko zdravstva, financija i digitalne povezivosti pa do vještina i integracije. Komisija će predstaviti i dugoročnu viziju ruralnih područja te zelenu knjigu o starenju stanovništva. Novom Komisijinom strategijom za potrošače zaštita potrošača uskladit će s današnjom situacijom, prije svega u području prekograničnih transakcija i transakcija na internetu. Ona će potrošačima omogućiti da donose utemeljene odluke i aktivno sudjeluju u ekološkoj i digitalnoj tranziciji. 3.Preispitivanje inicijativa predloženih za prethodnih mandata o kojima se Europski parlament i Vijeće još nisu usuglasili Da bismo usmjerili napore na postizanje glavnih prioriteta koje smo utvrdili za ovaj mandat, Komisija je pažljivo razmotrila sve prijedloge koje bi Europski parlament i Vijeće tek trebali donijeti kako bi procijenila bi li ih trebalo zadržati, izmijeniti ili povući. Komisija je u svojoj ocjeni provjerila jesu li prijedlozi u postupku u skladu s našim glavnim ciljevima, može li se njima još uvijek na prikladan način odgovoriti na postojeće izazove i mogu li se uspješno provesti te postoje li razumni izgledi da budu doneseni bliskoj budućnosti. Jednako smo tako pažljivo razmotrili stajališta Parlamenta i Vijeća. Na temelju analize zakonodavnih prijedloga o kojima se Parlament i Vijeće još nisu usuglasili Komisija je zaključila da bi trebalo povući 32 prijedloga. Komisija ostaje u potpunosti predana postizanju glavnih ciljeva na kojima se temelje mnogi od prijedloga predloženih za povlačenje. Međutim, za postizanje napretka u tim područjima potreban je odmak kako bismo razmislili o najučinkovitijem načinu za postizanje ciljeva. Svi prijedlozi koje Komisija namjerava povući navedeni su u Prilogu IV., a uz njih su izneseni i razlozi za povlačenje. Prije nego što povuče prijedloge, Komisija će se o predloženom popisu savjetovati s Europskim parlamentom i Vijećem. Od preostalih je inicijativa u postupku Komisija izdvojila one zakonodavne inicijative kojima bi u zakonodavnom postupku 2020. trebalo dati prednost. Te su inicijative navedene u Prilogu III. 4.Bolja regulativa, oblikovanje politika te primjena i provedba prava EU-a Komisija je predložila ambiciozan plan ulaganja u naše građane, planet i gospodarstvo u partnerstvu s drugim institucijama EU-a, državama članicama, regijama i akterima civilnog društva. Bolja regulativa i dalje će biti u središtu naših politika. Ova je Komisija predana oblikovanju i provedbi politika kojima se ostvaruju konkretni rezultati na terenu te se olakšava život građanima i poduzećima. U okviru obveze iz europskog zelenog plana sve će inicijative poštovati zeleno načelo „nenanošenja štete”.